
Dette er et svar på en begrunnet plan for undervisning som en student har sendt inn. Normalt får studentene besøk på skolen de arbeider på, men her måtte veiledningen av praktiske grunner skje via e-post. 

Hei!

Takk for tilsendt veiledningsgrunnlag for norsktimene du skal ha mandag 16.10. Med din solide ballast i litteratur, må det jo være særlig spennende å  prøve å motivere elever på yrkesfag til å lese skjønnlitteratur. Du får nå en kommentar med en del innspill du får vurdere. Skriv gjerne tilbake om noe er uklart.

1. Jeg hadde ønsket meg litt mer informasjon om elevene. Bor de på hybel, hvilken alder  og hva slags miljø lever de i, om det er mulig å si noe om dette, selvsagt. Dominerer noen enkeltelever eller grupper av elever? Du nevner selv at de i fjor hadde karakterer fra 2-5, har noen lese- og skrivevansker? 

2. Periodisering for denne gruppa høres interessant ut, i hvilke perioder i skoleåret har de norsk? Arbeidet for å motivere elevene er jeg enig i blir særlig viktig, du får muligens ikke noe gratis? Siden du skal ta dette opp bevisst, kan det være en ide å samle loggene du skriver etterpå for å reflektere rundt det som skjer. Her kan du samle deg viktig materiale til tekster du skal skrive seinere!

3. Her kunne du godt sitere fra læreplanen, for eksempel ..”Det er eit mål at arbeidet med litteraturen skal skape interesse for å glede over å lese litteratur.” Det er jo nemlig noe man kan diskutere lenge, i hvilken grad skal elevene på disse kursene tolke litteratur, og på hvilken måte bør det skje? Hvilken plass bør opplevelsen ha? Egentlig har de jo hatt mer enn det som beskrives i Mål 4 som grunnelement i tekstanalyse allerede i ungdomsskolen. Jeg tror derfor at det er vesentlig at de ikke blir betraktet som ”tomme kar”, men at læreren tar utgangspunkt i at de har lest en god del og også lært om litteratur tidligere! Ellers konkluderer du punkt 3 med noe jeg gjerne skulle høre mer om, forholdet mellom norskfaget og elevenes liv. Her har du kanskje stoff til en personlig tekst?

4. og 5. Hovedspørsmålet mitt er hvilken tilnærmingsmåte du egentlig velger å bruke her. Dette var jo temaet for fagdidaktikken i norsk på samlinga i juni 2000.  Slik jeg leser punktet/ene, bruker du læreboka ganske direkte, og det kan gå bra, men også være uheldig. Poenget mitt er at du som lærerstudent skal jobbe bevisst med ulike tilnærmingsmåter og etter hvert kunne lage egne opplegg uten lærebok. Dette er ikke et innlegg mot lærebøker, men mot å bruke dem slavisk og uten didaktiske overveielser. Du skriver også at du  vil statuere et eksempel, og jeg lurer litt på hva det innebærer. Kanskje ser det tøffere ut enn det er ment, for du har jo skrevet om dette med motivasjon tidligere. Når det gjelder å la elevene lese høyt i klassen, så er det mange elevers mareritt. Her vil jeg anbefale deg å gå forsiktig frem og eventuelt begynne i mindre grupper for dem som synes at dette er vanskelig. Elevene skal utvikle seg videre fra det stadiet der er på. Blir oppgavene for vanskelige/for avanserte, skjer det som regel lite.  Jeg er skeptisk til å bruke for mye tid på skolen til å lese tekster, det synes jeg elevene generelt sett kan gjøre hjemme. Av og til er det likevel nødvendig å la dette skje på skolen, og da blir spørsmålet, hvordan? Skal elever lese høyt, bør de ha øvd på dette hjemme, ellers kan det bli mye stotring. God høytlesning av lærere ellers via et bånd eller CD, kan være meget motiverende. Settes elevene til å lese stille, får man nesten alltid problemer fordi ei gruppe som regel har svært ulik lese hastighet. Prøv deg som høytleser! Siste poeng til 4 og 5 er dette med type spørsmål. Du husker kanskje Birte Sørensen, dansk litteraturpedagog, som går inn for å stille ganske åpne spørsmål, av typen: Strek under noe du synes var sterkt, fint, dumt osv. Hva vil du spørre teksten om? Så vidt jeg huske har du en artikkel  av Birte Sørensen i Jon Smidts Teksten og eleven? Kanskje var det Mette, i tilfelle kan jeg sende deg artikkelen.

6.    Dette med vurdering av timene blir litt løst og uforpliktende. Tenk over om du kan be elevene skrive en tilbakemeldingslogg. Hvilke spørsmål vil du i tilfelle stille dem? Hvilke punkt i fagdidaktikkplanen vil du vurdere deg selv etter?

